**С Т А Т У Т**

**на Национален конкурс**

**„МОЯТ НЕБЕСЕН ПОКРОВИТЕЛ / МОЯТ ПРАВОСЛАВЕН ХРАМ” – 2025**

Конкурсът се организира и провежда с благословението на

НЕГОВО СВЕТЕЙШЕСТВО БЪЛГАРСКИЯ ПАТРИАРХ ДАНИИЛ и СВ. СИНОД на БЪЛГАРСКАТА ПРАВОСЛАВНА ЦЪРКВА-БЪЛГАРСКА ПАТРИАРШИЯ.

Координирането на конкурсните дейности е под ръководството на Ловчански митрополит ГАВРИИЛ, ръководител на Културно-просветния отдел, и се осъществява от неговия екип при Св. Синод на БПЦ-БП.

Националният синодален конкурс „Моят небесен покровител / Моят православен храм“ - 2025 е посветен на:

1) Св. Троица, Пресвета Богородица, св. ангели и православните светии

и / или на

2) православния християнски храм.

Тези две теми или могат да бъдат преплетени и съчетани в детските творби, или участниците в конкурса имат право да подберат и разработят само едната от тях по избор.

І. ЦЕЛИ НА КОНКУРСА:

Стимулира творческите заложби и изяви на деца и ученици, свързани със съкровищницата на християнското изкуство, църковно-обществената история, православната святост и духовност.

Основни цели:

1. Конкурсът задълбочава знанията на децата относно Бога, св. Богородица, св. ангели и православните светии с внимание върху тяхната закрила и благотворно въздействие спрямо вярващия човек. Конкурсът насочва размислите на участниците в следните направления:

* Бог като наш всеобщ Закрилник или като Покровител (в частност) на хората, които носят Неговото име; които празнуват на Господски празници свои имени дни, семейния си християнски празник, празника на селището, в което живеят, или на храма, в който се молят и черкуват, и др.
* Св. Богородица като най-великата Закрилница на човешкия род след Бога;
* светеца-покровител / светицата-покровителка / светиите-покровители;
* светеца / светицата / светиите, към които изпитваме особена почит;
* светиите като праведни и свети хора, угодили на Св. Троица – Бог Отец, Бог Син и Бог Св. Дух;
* светиите, чийто живот е неопровержимо свидетелство за съществуването на Бога;
* светиите и свързаните с тях чудеса;
* светиите като стълбове на Православието и като доказателство за божествения произход и за освещаващото и спасително значение на православната вяра;
* светиите – образец за християнски подвиг и пример в личния ни духовен живот;
* светиите – свети хора тук, сред нас, включително и в наше време, подвизаващи се в земната Църква;
* светиите – прославени от Бога човеци – членове на небесната Църква;
* светиите – свети личности, обединяващи семейството, енорията, класа, училището, сдружението, колектива, институцията, държавата, Църквата.

1. Конкурсът разширява познанията на подрастващите за православния храм като:

* дом Божий и обиталище на Божието присъствие и Божията благодат;
* свято място за богослужение, за лична и съборна (обща, обществена) молитва;
* духовно средище, което обединява вярващите в общност на любовта, добротворството, единството и мира;
* просветно и културно огнище;
* историческа светиня;
* символ и център на населеното място, от който се разлива благотворно влияние върху всички, и др.

Обогатяващи акценти, заложени в целите на конкурса:  
Конкурсът фокусира вниманието на участниците върху присъствието на Бога в Църквата като Богочовешки организъм, в живота на светиите, в храма и в сърцето на човека като храм Божий.

Конкурсът поощрява участниците да разсъждават в творбите си и върху историята на Българската православна църква, на българския народ, живота и завета на българските светии.

Конкурсът привлича интереса на децата към съхраняване на българските църковни традиции в отбелязването на храмовите и светийските празници.

Конкурсът въвлича детското съзнание в размисъл върху съдържанието, измеренията и въздействието на православното християнско богослужение и неговата обвързаност със структурата, архитектурата и символиката на православния храм.  
  
Конкурсът утвърждава любовта на децата към Православната Църква и ги приобщава към техния православен храм, в чийто живот те да се включат по-активно.

Конкурсът подпомага детските сърца за придобиване благодатта на Св. Дух чрез подражаване на Господ Иисус Христос, на Пресв. Богородица, ангелите и светиите.

Конкурсът създава възможности за популяризиране на православната катехизация и религиозно възпитание и образование на деца и ученици в съвременното общество.

Мотивира деца и учащи, техните родители и учители, духовници и миряни за годишна духовна среща-награждаване на малките творци от цялата страна, в която те да споделят и съпреживеят вярата, мира и радостта заедно в Божия храм, в Божието присъствие и ведно с всички православни светии.

ІІ. УЧАСТНИЦИ: Деца от детски градини в 3-та и 4-та група и ученици от 1-ви до 12-ти клас за всички детски градини, училища, школи и извънучилищни звена в България и задграничните епархии на БПЦ-БП. При желание в конкурса могат да се включат и участници, които не са български граждани или са извън диоцеза на БПЦ-БП. В такива случаи творбите от раздел „ЛИТЕРАТУРА“ и от подраздел „ИНФОРМАЦИОННИ ТЕХНОЛОГИИ“ задължително трябва да са на български език.

ІІІ. РЕГЛАМЕНТ: Конкурсът се провежда в ЧЕТИРИ възрастови групи и всеки участник може да представи най-много ДВЕ ТВОРБИ /в един и същ или в различни раздели/.

І-ва възрастова група – 3 и 4 група от ДГ.

ІІ-ра възрастова група – 1.-4. клас.

ІІІ-та възрастова група – 5.-7. клас.

IV-та възрастова група – 8.-12. клас.

ІV. РАЗДЕЛИ: Конкурсът се реализира в ТРИ раздела:

1. ИЗОБРАЗИТЕЛНО ИЗКУСТВО;

2. ЛИТЕРАТУРА (ПОЕЗИЯ и ПРОЗА);

3. ФОТОГРАФИЯ И ИНФОРМАЦИОННИ ТЕХНОЛОГИИ.

**Раздел I: ИЗОБРАЗИТЕЛНО ИЗКУСТВО**

Условие за участие: творбите не трябва да са участвали в други конкурси, а да са ОРИГИНАЛНИ и да отговарят на темата на конкурса – „Моят небесен покровител / Моят православен храм“. Творбите трябва да акцентират върху духовното и социално значение на храма, върху историята, смисъла, символиката и посланието на храмовия празник на храма, близък до сърцето на участника. Произведенията могат да илюстрират православни светини в храма; местни православни традиции и обичаи (НЕ езически такива!). Творбите могат също да са посветени на Бога, на Божията майка, на св. ангели, на приноса на даден светец / светица / светии в живота на самия конкурсен участник, както и в живота на Църквата, нацията и човешкия род като цяло. Произведенията могат да са свързани и с иконографското изобразяване на предпочитан православен светец / светица / светии и др. елементи, отговарящи на конкурсната тема.

ТВОРБИ С ПЛАГИАТСКИ ЕЛЕМЕНТИ се дисквалифицират.

Конкурсът се провежда в четири възрастови групи:

І-ва възрастова група – 3 и 4 група от ДГ;

ІІ-ра възрастова група – 1.-4. клас;

ІІІ-та възрастова група – 5.-7. клас;

IV-та възрастова група – 8.-12. клас.

Жанров обхват: иконопис, живопис, графика.

Материали и техника: по избор.

Формат на творбите: по избор на участника в конкурса. Творбата задължително се поставя в паспарту с размер 35/50 см, като самата творба трябва да е по-малка от този размер. Не се разглеждат от Комисията творби, които са без паспарту. Това условие не важи за икони, рисувани върху дърво.

Всяка творба задължително трябва да съдържа следната информация: в десния ъгъл на гърба на творбата да бъде написано четливо -

- Раздел.

- Трите имена на автора;

- Възраст, група / клас;

- Град / село, област, училище / ДГ / ЦПЛР / ученически клуб / енорийско училище / друга институция с учебно звено;

- Адрес и телефон за контакт с участника;

- Името на преподавателя / ръководителя / родителя и негов телефон за връзка.

При включване в конкурса участниците дават своето подразбирано съгласие творбите им да се използват за публикации, изложби, благотворителни и други цели, което дава възможност на участниците за творческа реализация, църковно-обществено признание и осъзнато добротворство.

**Раздел II: ЛИТЕРАТУРА (ПОЕЗИЯ и ПРОЗА)**

Условие за участие: творбите не трябва да са участвали в други конкурси, а да са ОРИГИНАЛНИ и да отговарят на темата на конкурса – „Моят небесен покровител / Моят православен храм“. Творбите – било в поетична, било в прозаична форма, трябва да акцентират върху духовното и социално значение на храма, върху историята, смисъла, символиката и посланието на храмовия празник на предпочитания храм; могат да разказват за православни храмови светини; за местни православни традиции и обичаи (НЕ езически такива!). Творбите могат също да са посветени на Бога, на св. Богородица, на св. ангели или на приноса на даден светец / светица / светии в живота на самия конкурсен участник, както и в живота на Църквата, нацията и човешкия род като цяло. Произведенията могат да са свързани и с анализ и размисъл върху иконографското изобразяване и житията на православни светец / светица / светии и др. елементи, отговарящи на конкурсната тема. Не е желателно в конкурсните творби да се акцентира върху преразказ за даден празник или върху преразказ по житието на даден светец. По-важно е да се търси вникване в примера на светиите и в поуките, които извеждаме от техните жития и подвизи.

ТВОРБИ С ПЛАГИАТСКИ ЕЛЕМЕНТИ се дисквалифицират.

Творбите е необходимо да бъдат изпратени едновременно по два начина:  
> на посочения пощенски адрес като РАЗПЕЧАТКА НА ХАРТИЕН НОСИТЕЛ в един екземпляр;

> на e-мейла на КПО в ЕЛЕКТРОНЕН ВИД: skpotdel@bg-patriarshia.bg.

Конкурсът се провежда в три възрастови групи:

ІІ-ра възрастова група – 1.-4. клас;

ІІІ-та възрастова група – 5.-7. клас;

IV-та възрастова група – 8.-12. клас.

Жанров обхват: поезия; проза.

Всяка творба задължително трябва да съдържа следната информация:

на всеки лист от едната страна е самата творба, а на гърба има следната по-подробна информация (ако, произведението продължава / свършва на следваща страница - на гърба също така присъства задължителната информация)

- Раздел, подраздел (поезия или проза) и жанр.

- Заглавие на творбата;

- Трите имена на автора;

- Възраст, клас;

- Град / село, област, училище / ЦПЛР / ученически клуб / енорийско училище / друга институция с учебно звено;

- Адрес и телефон за контакт;

- Името на преподавателя / ръководителя / родителя и негов телефон за връзка.

При включване в конкурса участниците дават своето подразбирано съгласие творбите им да се използват за публикации, благотворителни и други цели, което дава възможност на участниците за творческа реализация, църковно-обществено признание и осъзнато добротворство.

**Раздел III: ФОТОГРАФИЯ И ИНФОРМАЦИОННИ ТЕХНОЛОГИИ**

Условие за участие: художествените фотографии / електронните творби не трябва да са участвали в други конкурси, а да са ОРИГИНАЛНИ и да отговарят на темата на конкурса – „Моят небесен покровител / Моят православен храм“ - 2025. Творбите трябва да акцентират върху духовното и социално значение на храма, върху историята, смисъла, символиката и посланието на храмовия празник на предпочитан от участника храм. Произведенията могат да са свързани с православни храмови светини; с местни православни традиции и обичаи (НЕ езически такива!). Творбите могат също да са посветени на Бога, на св. Богородица, на св. ангели и на приноса на даден светец / светица / светии в живота на самия конкурсен участник, както и в живота на Църквата, нацията и човешкия род като цяло. Произведенията могат да са свързани с житийното и с иконографското изобразяване на избран православен светец / светица / светии и др. елементи, отговарящи на конкурсната тема. Важен е не описателният подход, а аспектът на свързаност със съответния празник или главен герой на произведението, съществена е поуката за духовната полза от светите дела.

ТВОРБИ С ПЛАГИАТСКИ ЕЛЕМЕНТИ се дисквалифицират.

Конкурсът се провежда за ученици любители-фотографи и разработчици на електронни и аудио-визуални произведения в две възрастови групи:

ІІІ-та възрастова група – 5.-8. клас;

IV-та възрастова група – 9.-12. клас.

**1) Подраздел „Фотография“:**

**Формат на творбите по „Фотография“**

> за участие се приемат САМО РАЗПЕЧАТАНИ черно-бели и/или цветни фотографии с формат 20/30 (А4), отпечатани или копирани на фотохартия. Серия например от 2 или 3 снимки се счита за една творба (да се посочи изрично коя поредица от снимки е серия).

> Освен на хартия, творбите ЗАДЪЛЖИТЕНО СЕ ИЗПРАЩАТ И В ЕЛЕКТРОНЕН ФОРМАТ на e-mail на КПО: skpotdel@bg-patriarshia.bg.

Всяка творба задължително трябва да съдържа следната информация:

в десния ъгъл на гърба на творбата да бъде написано четливо:

- Раздел и подраздел;

- Заглавие на творбата;

- Трите имена на автора;

- Възраст, клас;

- Град / село, област, училище / ЦПЛР / ученически клуб / енорийско училище / друга институция с учебно звено;

- Адрес и телефон за връзка с участника;

- Името на преподавателя / ръководителя / родителя и негов телефон за връзка.

При включване в конкурса участниците дават своето подразбирано съгласие творбите им да се използват за публикации, изложби, благотворителни и други цели, което дава възможност на участниците за творческа реализация, църковно-обществено признание и осъзнато добротворство.

**2) Подраздел “Информационни технологии“:**

**Формат на творбите по „Информационни технологии“**

За участие се приемат САМО КАЧЕСТВЕНИ в художествено и технологично отношение произведения, отговарящи на заложените в статута параметри. Могат да се комбинират само АВТОРСКИ, т.е. ОРИГИНАЛНИ, а не чужди фотографски изображения, текстове, рисунки или други художествени елементи. Икони / стенописи – могат да се ползват свободно. За различните жанрове се допускат **формати на снимките** – JPG, PNG, TIF, TIFF; **програми за графичен дизайн** – Adobe Photoshop, Corel DRAW, Adobe Illustrator, Microsoft Paint, Corel Painter Classic, Macromedia Free Hand, InDesign и др.; **програми за обработка и гледане на видео** (2D и 3D) – [Молив 2D](https://bg.myservername.com/12-best-free-2d-3d-animation-software#5_Pencil_2D), [Toon Boom Harmony](https://bg.myservername.com/12-best-free-2d-3d-animation-software#9_Toon_Boom_Harmony), [FlipBook](https://bg.myservername.com/12-best-free-2d-3d-animation-software#10_FlipBook), [OpenToonz](https://bg.myservername.com/12-best-free-2d-3d-animation-software#11_OpenToonz), [TupiTube](https://bg.myservername.com/12-best-free-2d-3d-animation-software#12_TupiTube), Davinci Resolve, Avid Media Composer, Adobe Premiere Pro, Sony Vegas, Movie Maker, Avid, Final Cut Pro. ASF, ASX, MPG, MPEG, WMV, SWF, AVI, MOV, както и други програми с безплатен достъп на ползване (при изрично посочване на програмата в описанието на творбите).

Творбите ЗАДЪЛЖИТЕНО СЕ ИЗПРАЩАТ В ЕЛЕКТРОНЕН ФОРМАТ:

> на e-mail на КПО: [skpotdel@bg-patriarshia.bg](mailto:skpotdel@bg-patriarshia.bg) (ако са по-големи – чрез линк за сваляне от Интернет);

> или на електронен носител на пощенския адрес на КПО.

**Жанров обхват:**

**А. Електронна презентация / картина / страница**

- Power Point презентация (до 10 слайда);

- Електронен празничен стикер;

- Електронна картинка;

- Електронна поздравителна картичка;

- Електронен фотоколаж (размер – до 15 MB, разделителна способност – до 300 dpi, дълбочина на цветовете – до 24 bit; максимална ширина и височина на изображението до 2048 pixels);

- Електронен плакат / лийфлет (обява, покана за предстоящ празник / събитие в църковна среда – за Петдесетница, Св. Дух – формат PDF).

- Електронна Интернет страница на храм / манастир / църковна институция, състояща се от три подстраници с разновидности: а) начална, разписание на богослуженията и новини със снимки на храма / манастира / институцията; б) начална, разписание на богослуженията и библиотека; в) начална, разписание на богослуженията, духовенство при храма / манастира; г) начална, разписание на богослуженията, дейности при храма / манастира / институцията; д) начална, разписание на богослуженията и история на храма / манастира / институцията, и др. Проектите не се публикуват в Интернет, а се изработват в статичен вид, без да се ползват социалните мрежи.

**Б. Електронна реклама**

- Електронен банер – статичен / динамичен / флаш (напр. за сайтове на храмове и манастири, църковни институции, църковни книжарници, магазини, и др.);

- Електронно лого (за книжни издания, плакати, уеб-сайтове и др. – формат PDF).

**В. Видео**

- Видеоанонс (до 1 мин. – за предстоящ празник в църковна среда – Петдесетница, Св. Дух);

- Видеоклип (до 3 мин.);

- Видеофилм (до 3 мин. – интервю, репортаж, късометражен документален филм).

Всяка творба задължително трябва да съдържа следната информация в края на електронния файл или като допълнителен файл:

- Раздел, подраздел и жанр;

- Заглавие на творбата;

- Трите имена на автора;

- Възраст, клас;

- Град / село, област, училище / ЦПЛР / ученически клуб / енорийско училище / друга институция с учебно звено;

- Адрес и телефон за връзка с участника;

- Името на преподавателя / ръководителя / родителя и негов телефон за връзка.

При включване в конкурса участниците дават своето подразбирано съгласие творбите им да се използват за публикации, благотворителни и други цели, което дава възможност на участниците за творческа реализация, църковно-обществено признание и осъзнато добротворство.

V. НАГРАДИ:

Във всеки раздел и подраздел и всяка възрастова група ще бъдат раздадени грамоти и награди за 1-во, 2-ро и 3-то място. Предвидена е и Специална награда на Светейшия Български Патриарх Даниил, както и поощрителни награди. За някои от най-високите награди при възможност се предвиждат кратки обучения като форма на награждаване и др. Комисиите си запазват правото за неприсъждане на някои от наградите (при липсата на достатъчно достойни творби) или за дублиране на някои награди (при особено силни участници и равностойни творби).

На участниците в конкурса, които не са сред победителите, ще бъде връчен сертификат за участие само при предварителна заявка. (Желаещите учители / родители да напишат заявка в свободен текст, съдържаща имената на учениците / децата, раздел / подраздел / жанр, в който участват, клас / група, възраст, училище / школа / център, адрес, телефон за връзка, и да посочат изрично, че желаят сертификат/и).

VІ. **КРАЕН СРОК ЗА ИЗПРАЩАНЕ НА КОНКУРСНИТЕ ТВОРБИ: 31.03.2025 г.** – BАЖИ ДАТАТА НА ПОЩЕНСКОТО КЛЕЙМО / КУРИЕРСКАТА ПОРЪЧКА.

Адрес за изпращане на конкурсните творби:

ПЕНКА ХРИСТОВА

КУЛТУРНО-ПРОСВЕТЕН ОТДЕЛ

СВ. СИНОД на БПЦ-БП

ЗА НАЦИОНАЛНИЯ КОНКУРС „МОЯТ НЕБЕСЕН ПОКРОВИТЕЛ / МОЯТ ПРАВОСЛАВЕН ХРАМ” - 2025

УЛ. „ОБОРИЩЕ” № 4

ГР. СОФИЯ 1000

БЪЛГАРИЯ

Email: [skpotdel@bg-patriarshia.bg](mailto:skpotdel@bg-patriarshia.bg)

VІІ. ДОПЪЛНИТЕЛНА ИНФОРМАЦИЯ:

Оценяването ще се осъществи от три комисии от експерти в съответните раздели („Изобразително изкуство“, „Литература“, „Фотография и Информационни технологии“). Ако роднина на член от комисия участва в конкурса, този член няма право да оценява творбата/творбите на своя роднина, за да бъдат избегнати всякакви съмнения за конфликт на интереси. В такива случаи и за да се запази броят на оценителите за всяка една творба, се удвоява оценката на председателя на комисията или на следващ член на журито (ако в конкурса участва роднина на председателя).

Имената на НАГРАДЕНИТЕ УЧАСТНИЦИ С ПРОТОКОЛА НА ЖУРИТО ОТ СЪОТВЕТНИЯ РАЗДЕЛ ще бъдат публикувани на 16. 04. 2025 г. (ВЕЛИКА СРЯДА) в Официалния сайт на Св. Синод на БПЦ-БП, Раздел НОВИНИ: http://bg-patriarshia.bg/news

НАГРАЖДАВАНЕТО на участниците в Националния конкурс „Моят небесен покровител / Моят православен храм” - 2025 ще бъде на 18. 05. 2025 г. (5 Неделя след Пасха – на Самарянката) след приключването на празничната св. Литургия в столичния храм „Св. св. Кирил и Методий“ (гр. София, ул. „Георг Вашингтон” № 47, до Женския пазар и Лъвов мост).

Някои от НАГРАДЕНИТЕ ЛИТЕРАТУРНИ ТВОРБИ ще бъдат представени от самите победители или техни представители в кратък рецитал в залата на Енорийския център (ет. 1) при храм „Св. св. Кирил и Методий“ на 18. 05. 2025 г. след награждаването. ПОБЕДИЛИТЕ в конкурса ХУДОЖЕСТВЕНИ и ФОТОГРАФСКИ ТВОРБИ ще бъдат представени в открита изложба пак там. ВИДЕОТВОРБИТЕ-ПОБЕДИТЕЛИ в конкурса ще бъдат представени в Официалния сайт на Св. Синод на БПЦ-БП.

Наградените КОНКУРСНИ ТВОРБИ НЕ СЕ ВРЪЩАТ НА УЧАСТНИЦИТЕ, а остават в архива на КПО при СВ. СИНОД на БПЦ-БП. Препоръчва се участниците да заснемат / копират своите творби, за да разполагат с тях в личните си архиви. Настоящият статут предвижда, след изтичане на конкурсната изложба, творби от раздел „Изобразително изкуство“ и подраздел „Фотография“ да участват в благотворителна разпродажба със социално-милосърдна насоченост към деца в нужда.

При успешно изработване на електронни творби те може да бъдат предложени за одобрение и прилагане в дейността на даден храм / манастир / църковна институция.

Част от творбите могат да намерят своето място в подаръчните сборници на Св. Синод, в Официалния синодален сайт, както и в други медии.

За контакт:

Д-р Десислава Панайотова, експерт „Програми и проекти“ – тел. за връзка: +359 2 987 56 11, вътр. 217

Бисер Божков, експерт „Обучение и квалификация“ – тел. за връзка: +359 2 987 56 11, вътр. 217

Д-р Пенка Христова, изпълнителен секретар – моб. тел. 0879 510 162

Културно-просветен отдел при Св. Синод на БПЦ-БП

e-mail: skpotdel@bg-patriarshia.bg

РЪКОВОДИТЕЛ НА КУЛТУРНО-ПРОСВЕТЕН ОТДЕЛ при СВ. СИНОД НА БПЦ-БП:

ЛОВЧАНСКИ МИТРОПОЛИТ † Г А В Р И И Л